b'\n_START_ARTICLE_\nVince McMahon\n_START_SECTION_\nWorld Wide Wrestling Federation (1969-1979)\n_START_PARAGRAPH_\nVince McMahon m\xc3\xb8dte f\xc3\xb8rst sin far, da han var fyldt 12 \xc3\xa5r, fordi hans far havde forladt familien, mens Vince McMahon stadig var en baby. Hans far var promotor i wrestlingorganisationen Capitol Wrestling Corporation, og Vince McMahon blev interesseret i at f\xc3\xb8lge i faderens fodspor. Han \xc3\xb8nskede ogs\xc3\xa5 at blive wrestler, men det fik han ikke lov til af sin far. Hans far forklarede, at promotorer ikke viste sig p\xc3\xa5 tv-sk\xc3\xa6rmen og skulle holde sig fra wrestlerne._NEWLINE_Efter at blive f\xc3\xa6rdiguddannet fra East Carolina University fik han sin debut i World Wide Wrestling Federations All-Star Wrestling i 1969, hvor han fungerede som ring-speaker. I 1971 fik han lov til at sammens\xc3\xa6tte kampprogrammet i et mindre terrorium i delstaten Maine. Samme \xc3\xa5r blev han tv-kommentator p\xc3\xa5 WWWF\'s ugentlige tv-programmer, og han forblev i denne rolle indtil november 1997._NEWLINE_I l\xc3\xb8bet af 1970\'erne blev Vince McMahon en dominerende faktor i sin fars wrestlingorganisation. Han fik tredoblet antallet af husstande, der kunne modtage tv-programmerne, og han pressede p\xc3\xa5 med at f\xc3\xa5 WWWF omd\xc3\xb8bt til World Wrestling Federation (WWF). I 1979 k\xc3\xb8bte han Cape Cod Coliseum, hvor han afviklede hockeykampe og koncerter ud over wrestlingshows. I 1980 blev han WWF\'s bestyrelsesformand, og organisationen blev til et aktieselskab. Som 37-\xc3\xa5rig overtog Vince McMahon sin fars virksomhed, og han og konen Linda McMahon styrede WWF derfra. I maj 1984 d\xc3\xb8de Vince McMahons far.\n_START_SECTION_\nWrestlingboom i 1980\'erne\n_START_PARAGRAPH_\nDa Vince McMahon k\xc3\xb8bte WWF af sin far, blev wrestlingindustrien styret af regionale promotorer. Der var en uskreven regel om, at hver promotor holdt sig til hvert sit territorium i USA. S\xc3\xa5dan havde det foreg\xc3\xa5et i \xc3\xa5rtier. McMahon havde dog andre og st\xc3\xb8rre visioner for sin wrestlingorganisation. I 1963 havde organisationen revet sig l\xc3\xb8s fra National Wrestling Alliance (NWA), der var et organ, som samlede mange af USAs og Japans store wrestlingorganisationer under \xc3\xa9t. NWA promoverede ogs\xc3\xa5 \xc3\xa9n verdensmester (NWA World Heavyweight Championship)._NEWLINE_Vince McMahon begyndte at udvide organisationen til et nationalt plan ved at afvikle shows uden for WWF\'s traditionelle territorium i den nord\xc3\xb8stlige del af USA. Samtidig skrev han kontrakt med en r\xc3\xa6kke wrestlere fra andre wrestlingorganisationer, heriblandt American Wrestling Association (AWA). I 1984 rekrutterede han Hulk Hogan til at blive WWF\'s nye superstjerne, og de blev m\xc3\xb8dt af hadske wrestlingpromotorer, der var sure over, at WWF afholdt shows rundt omkring i hele USA. Samtidig s\xc3\xb8rgede McMahon for at f\xc3\xa5 store popstjerner til at blive draget ind i WWF\'s storylines p\xc3\xa5 tv, og som resultat heraf blev WWF kendt i hele USA og fik sig et mainstream-publikum med hj\xc3\xa6lp fra musikkanalen MTV. I marts 1985 afholdt WWF for f\xc3\xb8rste gang WrestleMania i Madison Square Garden i New York. WrestleMania blev en k\xc3\xa6mpe succes, og WWF var nu klart den f\xc3\xb8rende wrestlingorganisation i verden, og Hulk Hogan var blevet et k\xc3\xa6mpestort popikon og forbillede for mange b\xc3\xb8rn._NEWLINE_Mod slutningen af 1980\'erne formede McMahon WWF s\xc3\xa5dan, at organisationen leverede en unik form for sportsunderholdning, der henvendte sig til b\xc3\xb8rn og familier. Samtidig fik han tiltrukket en masse tv-seere, der ikke n\xc3\xb8dvendigvis var traditionelle wrestlingfans. Ved at s\xc3\xb8rge for at hans wrestling-storyline toppede, n\xc3\xa5r WWF havde et stort show p\xc3\xa5 programmet, kunne han tjene penge p\xc3\xa5 at s\xc3\xa6lge pay-per-view-shows. McMahons m\xc3\xa5de at s\xc3\xa6lge sine shows p\xc3\xa5 tv p\xc3\xa5 revolutionerede alle sportsgrene og m\xc3\xa5den, som amerikanerne s\xc3\xa5 tv p\xc3\xa5. Samtidig gjorde det ham til multimillion\xc3\xa6r._NEWLINE_I 1987 slog Vince McMahon alle rekorder, da han fik 93.173 tilskuere til at betale for at komme ind og se WrestleMania III, hvor Hulk Hogan og Andr\xc3\xa9 the Giant m\xc3\xb8dtes i en historisk VM-titelkamp om WWF Championship i showets main event.\n_START_SECTION_\nAttitude Era i 1990\'erne\n_START_PARAGRAPH_\nI 1990\'erne l\xc3\xa5 Vince McMahons WWF i direkte konkurrence og seerkrig mod Ted Turners World Championship Wrestling, og efter nogle h\xc3\xa5rde \xc3\xa5r i branchen fik han mod \xc3\xa5rtiets afslutning overtaget, da han igangsatte en helt ny strategi, der henvendte sig mere til voksne frem for b\xc3\xb8rn. Konceptet blev kendt som "The Attitude Era", og Vince McMahon var selv med til at starte den nye \xc3\xa6ra, da han manipulerede med resultatet i en VM-titelkamp mellem Bret Hart og Shawn Michaels i, hvad der senere blev kendt som Montreal Screwjob. Fra det tidspunkt var Vince McMahon, der i \xc3\xa5revis havde n\xc3\xb8jes med rollen som tv-kommentator og ikke offentligt anerkendt, at han ejede WWF, en del af organisationens storylines som den onde Mr. McMahon. Han begyndte senere en fejde med WWF\'s st\xc3\xb8rste stjerne, Steve Austin. Det blev en k\xc3\xa6mpe succes for WWF, og organisationen blev endnu en gang del af USA\'s nationale popkultur med millioner af tv-seere, ligesom WWF havde nydt godt af i 1980\'erne.\n_START_SECTION_\nAndre forretninger\n_START_PARAGRAPH_\nI 2000 gik Vince McMahon uden for wrestlingbranchen og fors\xc3\xb8gte at starte en liga med amerikansk fodbold. XFL startede i februar 2001, men blev ikke den store succes og holdt kun \xc3\xa9n s\xc3\xa6son._NEWLINE_I marts 2001 k\xc3\xb8bte Vince McMahon sin n\xc3\xa6rmeste konkurrence p\xc3\xa5 det amerikanske marked, World Championship Wrestling, der var ved at g\xc3\xa5 fallit. Tre dage senere blev hans "sejrstale" efter Monday Night Wars (en tv-seerkrig mellem WWF og WCW) vist samtidig p\xc3\xa5 b\xc3\xa5de WWF\'s Monday Night Raw og WCW Monday Nitro, organisationernes ugentlige tv-programmer mandag aften. Kort tid efter gik Extreme Championship Wrestling konkurs, og Vince McMahon erhvervede sig ogs\xc3\xa5 den sidste konkurrent p\xc3\xa5 det amerikanske marked._NEWLINE_I 2010 offentliggjorde Vince McMahon planerne om at starte en tv-station i form af WWE Network. Planen er, at WWE Network skal lanceres i 2012.\n_START_SECTION_\nUnited States Wrestling Association (1993)\n_START_PARAGRAPH_\nSelv om gimmicken som Mr. McMahon markerede f\xc3\xb8rste gang, at Vince McMahon havde fremst\xc3\xa5et som en heel i WWF, havde WWF-ejeren i 1993 fejdet med den senere tv-kommentator Jerry "The King" Lawler i en storyline, der foregik mellem WWF og United States Wrestling Association (USWA). Som en del af storylinen sendte McMahon en r\xc3\xa6kke WWF-wrestlere til USWA i Memphis, hvor McMahon skulle fors\xc3\xb8ge at fjerne Lawler fra "tronen" som "kongen af wrestling". Det var f\xc3\xb8rste gang, at McMahon fysisk blandede sig i kampe. I USWA blev McMahon aldrig direkte anerkendt som ejeren af WWF \xe2\x80\x93 dengang var han almindeligt kendt som WWF\'s prim\xc3\xa6re tv-kommentator. Fejden mellem Lawler og McMahon foregik i USWA, og der blev ikke talt om fejden p\xc3\xa5 WWF\'s tv-progrmamer. Samarbejdet mellem Lawler og McMahon opf\xc3\xb8rte pludseligt, da Lawler blev anklaget for at have voldtaget en ung pige i Memphis. Han vendte dog tilbage til WWF kort tid efter, da det viste sig, at pigen havde l\xc3\xb8jet.\n_START_SECTION_\nMontreal (1997)\n_START_PARAGRAPH_\nVed WWF\'s Survivor Series i november 1997 var Bret Hart programsat til at forsvare WWF Championship mod \xc3\xa6rkerivalen Shawn Michaels. Under VM-titelkampen rejste Vince McMahon sig fra sin kommentatorstol ved ringside og beordrede dommer Earl Hebner til at give sejren (og dermed ogs\xc3\xa5 VM-titlen) til Shawn Michaels, selv om Bret Hart \xc3\xa5benlyst ikke havde givet op. Den mange-\xc3\xa5rige WWF-wrestler Bret Hart var p\xc3\xa5 vej v\xc3\xa6k fra organisationen, da han havde skrevet kontrakt med World Championship Wrestling (WCW), og Bret Hart og Vince McMahon havde i dagene op til kampen ikke kunnet enes om, hvordan den skulle afg\xc3\xb8res. Hart n\xc3\xa6gtede at tabe til Michaels, og McMahon ville ikke risikere, at Hart tog WWF Championship med sig til konkurrenten WCW, der \xc3\xa5ret forinden havde overhalet WWF som verdens f\xc3\xb8rende wrestlingorganisation. Episoden gjorde Vince McMahon (Mr. McMahon) til en af de mest hadede personligheder i wrestlingbranchen, og den har senere f\xc3\xa5et navnet Montreal Screwjob.'